b"\n_START_ARTICLE_\nSamuel Fritz\n_START_SECTION_\nBiografia\n_START_PARAGRAPH_\nVa entrar a la Companyia de Jes\xc3\xbas el 1684. Es dedic\xc3\xa0 a l'estudi de les matem\xc3\xa0tiques, geod\xc3\xa8sia i topografia. Destinat a les missions jesu\xc3\xaftes del riu Mara\xc3\xb1\xc3\xb3n, Fritz pass\xc3\xa0 per Quito el 1685, i el 1686 arrib\xc3\xa0 ja a les terres dels indis omaguas._NEWLINE_Fund\xc3\xa0 38 pobles o reduccions d'indis, entre elles Nuestra Se\xc3\xb1ora de las Nieves de Yurimaguas. L'Audi\xc3\xa8ncia de Quito li sol\xc2\xb7licit\xc3\xa0 ajuda per elaborar un mapa detallat dels rius amaz\xc3\xb2nics. Per aix\xc3\xb2 f\xc3\xa9u un viatge pel riu Amazones fins a Bel\xc3\xa9m a la recerca d'atenci\xc3\xb3 m\xc3\xa8dica, mentre cartografiava en gran detall el curs d'aquest riu, per\xc3\xb2 fou detingut pel governador portugu\xc3\xa8s entre el 1689 i el 1691, acusant-lo de ser un espia al servei d'Espanya; fou alliberat gr\xc3\xa0cies al reclam fet davant del Consell d'\xc3\x8dndies i per autoritzaci\xc3\xb3 del rei de Portugal._NEWLINE_Viatj\xc3\xa0 a Lima, al Virregnat del Per\xc3\xba per presentar-hi un valu\xc3\xb3s informe al virrei comte de la Monclova Melchor Portocarrero Lasso de la Vega, a qui tamb\xc3\xa9 don\xc3\xa0 un mapa que havia fet durant el viatge pel riu Amazones._NEWLINE_De tornada a les seves missions el 1693, seguint el curs del riu Mara\xc3\xb1\xc3\xb3n, comprov\xc3\xa0 que el riu Amazones naixia a la llacuna Lauricocha; tot i que sense cap equipament cient\xc3\xadfic per a aquesta tasca, i enmig de les dificultats que suposava ser missioner, Fritz aconsegu\xc3\xad elaborar un mapa detallat i fidedigne basat en les seves observacions de primera m\xc3\xa0, aquest treball continu\xc3\xa0 essent durant diverses d\xc3\xa8cades una de les fonts m\xc3\xa9s id\xc3\xb2nies per al coneixement geogr\xc3\xa0fic del riu Amazones i els seus afluents, com el Mara\xc3\xb1\xc3\xb3n. Nomenat superior de la missi\xc3\xb3 del Mara\xc3\xb1\xc3\xb3n fix\xc3\xa0 la seva resid\xc3\xa8ncia a Lagunas, i va morir a la missi\xc3\xb3 de Jeberos el 1725._NEWLINE_El seu mapa del riu Amazones fou publicat a Quito el 1707."